Kommissionens afgørelse

af 8. marts 2004

om afslutning af antidumpingproceduren vedrørende importen af visse koldtvalsede flade produkter af rustfrit stål med oprindelse i Amerikas Forenede Stater

(2004/231/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), særlig artikel 9,

efter høring af det rådgivende udvalg, og

ud fra følgende betragtninger:

A. PROCEDURE

(1) Kommissionen modtog den 4. november 2002 en klage, hvori det hævdedes, at visse koldtvalsede flade produkter af rustfrit stål med oprindelse i Amerikas Forenede Stater ("USA") blev indført til skadevoldende dumpingpriser.

(2) Klagen blev indgivet af Eurofer (Foreningen af Europæiske Stålproducenter) i henhold til artikel 4, stk. 1, og artikel 5, stk. 4, i Rådets forordning (EF) nr. 384/96 ("grundforordningen") på vegne af EF-producenter, som tegner sig for en væsentlig del af den samlede produktion i Fællesskabet af visse koldtvalsede flade produkter af rustfrit stål.

(3) Klagen indeholdt umiddelbart bevis for, at der fandt dumping sted og forvoldtes væsentlig skade som følge heraf, hvilket blev anset for at være tilstrækkeligt til at begrunde indledningen af en antidumpingprocedure.

(4) Kommissionen offentliggjorde derfor en meddelelse i De Europæiske Fællesskabers Tidende(2) om indledning af en antidumpingprocedure vedrørende importen til Fællesskabet af visse koldtvalsede flade produkter, nemlig ferritisk chromstål med et indhold af kulstof på under 0,15 vægtprocent og et indhold af chromstål på mellem 10,5 vægtprocent og 18 vægtprocent, fladvalset, ikke oprullet, kun koldtvalset, af rustfrit stål med et indhold af nikkel på mindre end 2,5 vægtprocent i standardkvalitet AISI 409/409L (EN 1.4512), AISI 441 (EN 1.4509) og AISI 439 (EN 1.4510), som i øjeblikket tariferes under KN-kode ex 7219 31 00, ex 7219 32 90, ex 7219 33 90, ex 7219 34 90, ex 7219 35 90, ex 7220 20 29, ex 7220 20 49 og ex 7220 20 89 og har oprindelse i USA.

(5) Kommissionen indførte ved forordning (EF) nr. 1611/2003(3) ("forordningen om midlertidig told") en midlertidig antidumpingtold på 20,6 % for den eneste samarbejdsvillige eksporterende producent og en resttold på 25,0 % på importen af visse koldtvalsede flade produkter af rustfrit stål med oprindelse i USA.

(6) Efter indførelsen af den midlertidige antidumpingtold modtog parterne meddelelse om de kendsgerninger og betragtninger, som lå til grund for forordningen om midlertidig told. De fik også en frist, inden for hvilken de kunne fremsætte bemærkninger til disse oplysninger.

(7) Mundtlige og skriftlige bemærkninger fra interesserede parter blev undersøgt, og der blev i påkommende tilfælde taget hensyn dertil i forbindelse med de endelige undersøgelsesresultater.

(8) Der blev aflagt yderligere kontrolbesøg hos følgende selskaber, der er forbundet med den samarbejdsvillige eksporterende producent i USA:

- AK Steel, SARL (Frankrig)

- AK Steel GmbH (Tyskland).

B. TILBAGETRÆKNING AF KLAGEN OG AFSLUTNING AF PROCEDUREN

(9) Ved brev af 27. januar 2004 til Kommissionen trak Eurofer officielt sin klage tilbage.

(10) I overensstemmelse med artikel 9, stk. 1, i grundforordningen kan proceduren afsluttes, hvis klagen trækkes tilbage, medmindre en sådan afslutning ikke vil være i Fællesskabets interesse.

(11) Kommissionen mente, at denne procedure burde afsluttes, da undersøgelsen ikke havde frembragt betragtninger, som viste, at en afslutning af sagen ikke ville være i Fællesskabets interesse. Interesserede parter blev informeret herom og fik lejlighed til at fremføre deres bemærkninger. Der blev ikke modtaget bemærkninger, som kunne tyde på, at en afslutning af sagen ikke ville være i Fællesskabets interesse.

(12) Kommissionen konkluderer derfor, at antidumpingproceduren vedrørende import til Fællesskabet af visse koldtvalsede flade produkter af rustfrit stål med oprindelse i USA bør afsluttes, uden at der indføres antidumpingforanstaltninger.

(13) Beløb, for hvilke der i henhold til Kommissionens forordning (EF) nr. 1611/2003 er stillet sikkerhed i form af midlertidig told, frigives -

TRUFFET FØLGENDE AFGØRELSE:

Artikel 1

Antidumpingproceduren vedrørende importen af visse koldtvalsede flade produkter af rustfrit stål, som i øjeblikket tariferes under KN-kode ex 7219 31 00, ex 7219 32 90, ex 7219 33 90, ex 7219 34 90, ex 7219 35 90, ex 7220 20 29, ex 7220 20 49 og ex 7220 20 89 og har oprindelse i USA, afsluttes.

Artikel 2

Forordning (EF) nr. 1611/2003 ophæves.

Artikel 3

De beløb, for hvilke der er stillet sikkerhed i form af midlertidig antidumpingtold i henhold til forordning (EF) nr. 1611/2003, frigives.

Artikel 4

Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den 8. marts 2004.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1, senest ændret ved forordning (EF) nr. 1972/2002 (EFT L 305 af 7.11.2002, s. 1).

(2) EFT C 314 af 17.12.2002, s. 3.

(3) EUT L 230 af 16.9.2003, s. 9.